It-triq ta' wlied Iżrael fid-deżert Dawn huma l-postijiet fejn waqfu wlied Iżrael, li ħarġu mill-Eġittu, mqassmin qatgħa qatgħa, taħt it-tmexxija ta' Mosè u Aron. U Mosè kiteb il-ġrajja tat-tluq tagħhom skont kull waqfa tagħhom kif ordnalu l-Mulej. Dan hu t-tluq u l-waqfien tagħhom; telqu minn Ragħmses fl-ewwel xahar, fil-ħmistax tal-ewwel xahar; l-għada, wara ċ-ċelebrazzjoni tal-Għid, ulied Iżrael ħarġu b'rashom merfugħa quddiem għajnejn l-Eġizzjani; waqt li dawn kienu qegħdin jidfnu 'l uliedhom il-kbar li l-Mulej kien laqat; il-Mulej għamel ukoll ħaqq mill-allat tagħhom. Telqu wlied Iżrael minn Ragħmses, u waqqfu l-kamp f'Sukkot. Telqu minn Sukkot, u waqfu f'Etam, f'tarf id-deżert. Telqu minn Etam, daru lejn Piħaħirot, biswit Bagħal-sefon, u waqqfu l-kamp biswit Migdol. Telqu minn Piħaħirot u qasmu l-baħar għal ġod-deżert; imxew għal tlitt ijiem fid-deżert ta' Etam; u waqqfu l-kamp f'Mara. Imbagħad telqu minn Mara u waslu Elim, fejn kien hemm tnax-il għajn tal-ilma u sebgħin siġra tat-tamar; u hemm waqqfu l-kamp. Telqu minn Elim, u waqqfu l-kamp ħdejn il-Baħar tal-Qasab. U telqu minn ħdejn il-Baħar tal-Qasab, u waqfu fid-deżert ta' Sin. Telqu mid-deżert ta' Sin, u waqfu Dofka. U telqu minn Dofka, u waqfu Alus. U telqu minn Alus, u waqfu Refidim; u hawn ma kienx hawn ilma għall-poplu x'jixrob. U telqu minn Refidim, u waqfu fid-deżert tas-Sinaj. U telqu mid-deżert tas-Sinaj, u waqfu Kibrotħattawa. U telqu minn Kibrotħattawa, u waqfu Ħaserot. U telqu minn Ħaserot, u waqfu Ritma. U telqu minn Ritma, u waqfu Rimmon-pereż. U telqu minn Rimmon-pereż, u waqqfu l-kamp Libna. U telqu minn Libna, u waqfu Rissa. U telqu minn Rissa, u waqfu Keħelata. U telqu minn Keħelata, u waqfu ħdejn il-muntanja ta' Sefer. U telqu minn ħdejn il-muntanja ta' Sefer, u waqfu Ħarada. U telqu minn Ħarada, u waqfu Makelot. U telqu minn Makelot, u waqfu Taħat. U telqu minn Taħat, u waqfu Teraħ. U telqu minn Teraħ, u waqfu Mitka. U telqu minn Mitka, u waqfu Ħasmona. U telqu minn Ħasmona, u waqfu Moserot. U telqu minn Moserot, u waqfu Bene-ġagħkan. U telqu minn Bene-ġagħkan, u waqfu Ħor-ħaggidgad. U telqu minn Ħor-ħaggidgad, u waqfu Ġotbata. U telqu minn Ġotbata, u waqfu Għabrona. U telqu minn Għabrona, u waqfu Għesjon-geber. U telqu minn Għesjon-geber, u waqfu fid-deżert ta' Sin, li hu Kades. U telqu minn Kades, u waqfu ħdejn il-muntanja tal-Ħor f'tarf l-art ta' Edom. Aron il-qassis tala' fuq il-muntanja tal-Ħor skont il-kelma tal-Mulej, u miet hemm, fl-erbgħin sena mill-ħruġ ta' wlied Iżrael mill-Eġittu, fil-ħames xahar, fl-ewwel tax-xahar. U Aron kellu mija u tlieta u għoxrin sena meta miet fuq il-muntanja tal-Ħor. U s-sultan ta' Arad il-Kangħani, li kien jgħammar fin-Negeb, kien sama' li waslu wlied Iżrael. Telqu minn ħdejn il-muntanja tal-Ħor, u waqfu Salmona. Telqu minn Salmona, u waqfu Punun. Telqu minn Punun, u waqfu Obot. Telqu minn Obot, u waqfu Għijje-għabarim fi truf Mowab. U telqu minn Għijjim, u waqfu Dibon-gad. U telqu minn Dibon-gad, u waqfu Għalmon-diblatajm. U telqu minn Għalmon-diblatajm u waqqfu l-kamp fuq il-muntanji ta' Għabarim, biswit Nebu. Telqu mill-muntanji ta' Għabarim, u waqfu fil-wita ta' Mowab, ħdejn il-Ġordan biswit Ġeriko. U waqfu ħdejn il-Ġordan minn Betġesimot sa Abel-sittim, fil-wita ta' Mowab. Il-qasma tal-art U l-Mulej kellem lil Mosè fil-wita ta' Mowab, ħdejn il-Ġordan, biswit Ġeriko, u qallu: "Kellem lil ulied Iżrael u għidilhom: Intom se taqsmu l-Ġordan għall-art ta' Kangħan, u tkeċċu minn quddiemkom in-nies kollha li jgħammru hemm, u teqirdu l-idoli minquxa u x-xbihat imdewba kollha tagħhom, u tħottu s-santwarji kollha fuq l-għoljiet. Intom tirtu l-art u tgħammru fiha, għax lilkom tajtkom l-art biex tirtuha. Tqassam l-art bix-xorti bejn il-familji; il-kbar ikollhom biċċa kbira, iż-żgħar biċċa żgħira, kull waħda tieħu l-art fejn tmissha x-xorti; ikollkom il-wirt tagħkom skont it-tribujiet ta' missirijietkom. Jekk intom ma tkeċċux in-nies li jgħammru fl-art minn quddiemkom, dawk li intom tħallu minnhom ikunulkom bħal xewk f'għajnejkom u niggieża f'ġenbejkom, u jkunu l-għedewwa tagħkom fl-art li intom tgħammru fiha. U jiġri li dak li jien ħsibt nagħmel lilhom, nagħmlu lilkom."